**ZAPISNIK**

s **20. sjednice** Gradskog vijeća Grada Makarske,

održane **18. svibnja 2020.** godine

u dvorani Vatrogasnog doma u Makarskoj

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 15 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marko Raos
2. Marko Ožić-Bebek
3. Miro Mucić
4. Mario Vranješ
5. Daniela Primorac
6. Neven Vranješ
7. Tonći Bilić
8. Josip Paunović
9. Jagoda Martić
10. Sretan Glavičić
11. Milan Grbavac
12. Hloverka Novak Srzić
13. Ivan Perić
14. Katarina Vidak Čudina
15. Siniša Srzić

**Odsutni vijećnici:**

1. Marija Lelas
2. Gordana Muhtić

 **Ostali nazočni:**

1. Jure Brkan, gradonačelnik Grada Makarske
2. Dražen Nemčić, zamjenik gradonačelnika Grada Makarske

 3. Lara Rakušić Ivanković, tajnica Gradskog vijeća Grada Makarske

 4. Tonći Batinić, viši stručni suradnik u Uredu gradonačelnika

 5. Ivana Pleić, viša stručna suradnica u Uredu gradonačelnika

**Predstavnici medija:** RMR, CROPIX – Ivo Ravlić, Tv Jadran – Željko Pašalić.

Himna „Lijepa naša domovino“

 Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnik Marko Raos** postavlja pitanja:

1. Obzirom da je Vlada Republike Hrvatske odobrila 44.000.000,00 kuna za rekonstrukciju ceste Donja gora – Vrgorac, postavljam pitanje šta je sa našim raskrižjem na istočnom dijelu grada obzirom da je projektna dokumentacija bila u toku. Da li je gotovo sa glavnim projektom i kad će biti izdata građevinska dozvola?
2. Prošao sam gradom jutros prvi put nakon 60 dana, a pročitao sam i članak prof. Ivića, našeg epidemiologa Županije splitsko-dalmatinske, međutim nisam uvidio da se mjere u gradu šta se tiče kafića i tome slično provode. Zato postavljam pitanje zašto razmak stolica „Kostela“, „Zagreb“, da sad sve ne nabrajam nije adekvatan mjerama? Zašto se prestalo sa čišćenjem grada, odnosno dezinfekcijom grada? I treće, ne znam šta rade redari, ja sam ih molio ovih 60 dana 3-4 puta obzirom da se nalazim između dva velika gradilišta da se upozore ljudi koji po 20 do 30 idu u Tommyja bez rukavica, bez maski, znači sve ono što je Stožer civilne zaštite Republike Hrvatske apelirao, govorio, ništa se ovdje nije provodilo.
3. Da li je Gradska uprava i koliko smanjila plaće obzirom na ove mjere sve koje su date, obzirom da su mnoge firme smanjile i do 40 %, interesira me smanjenje plaća gradonačelnika i Gradske uprave Grada Makarske?

**Gradonačelnik Grada Makarske Jure Brkan** odgovara na postavljena pitanja:

1. Vezano za denivelirano križanje na Voliciji. Pa zadnji put smo skupa bili na sastanku vi i ja sa projektantom iz IGH-a gdje ste vi tražili da se magistrala spusti još doli za kotu čini mi se 0.80 i koliko ja znam to se udovoljilo tome i to se preprojektiralo. Po mome zadnjemu kontaktu sa gospodinom iz Hrvatskih cesta on još nije dobio taj projekat i on je isto prema njima zvao njih da vidi kad će to stići i samim time predati na građevinsku dozvolu. Je, prošlo je 60 dana, to je istina.
2. Zašto se ne provode epidemiološke mjere za sprječavanje zaraze COVIDOM-19? Evo žao mi je što niste vidjeli, ali 60 dana Stožer civilne zaštite predvođen gospodinom Nemčićem je stvarno odradio lavovski dio posla, ja mogu reći. A kad kažem Stožer u njega podrazumijevam i redare i policiju i vatrogasce i Crveni križ i sve one koji su dali svoj obol u prebrođavanju ove krize. U biti od početka zaštitnih mjera od 16. ožujka pa sve do relaksacije 11. svibnja veliki dio posla 24-satnim dežurama i sa svim. Mogu reći slobodno da i taj dio što su oni odradili doveo do toga da u Makarskoj je bilo *de facto* samo 19 zaraženih tijekom cijelog ovog perioda. Isključujem iz toga Dom za starije i nemoćne za koje mi kako da kažem nismo mogli napravit više osim što smo napravili, a to je opremanja, pomoći i asistencije, kolega Nemčić zna najviše o tome što se sve radilo. Nije se prestalo sa čišćenjem i dezinfekcijom grada samo se prestalo sa pranjem ulica u posljednje vrijeme jer vidite ovo kiša oće-neće. Svaki dan očekujemo da će bit, međutim nije se desila. Normalno ako potraje sušno vrijeme opet ćemo se vratit na pranje ulica. Ono što se tiče rada redara i radi njihovoga posla provođenja mi smo dobili sve mjere i zaduženja šta treba tko raditi i koliko ja znam prema dnevnim izvješćima, Dražene, ispravi me, ako griješim, svaka nepravilnost zabilježena i kontrolirana se dnevno prijavljuje centralnom županijskom stožeru. Županijski stožer dalje podnosi daljnje mjere. Mogu ja još dosta o tome, ali preuzeo bi u biti Draženovu ulogu, više bi volio da vam on odgovori na to pa bi ja samo prije toga završio treće pitanje pa bi se vratio Dražen da to kaže.
3. Da li je Gradska uprava smanjila plaće? Evo moja je plaća 12.500,00 kuna, po vama koliko bi ja trebao smanjiti i kome dat? Šta vi kažete? Ista 12.500,00 kuna prije korone i sada dan danas je ista. Koliko bi ja trebao smanjiti? Što me ne pitate koliki je proračun i kakvo je stanje u blagajni Grada Makarske pa ću vam tako odgovorit. Ja imam proračun i Grad je financijski stabilan i može isfinancirat sve svoje troškove i sve svoje infrastrukturne projekte koje smo započeli. Grad Makarska može izdržati ovu krizu i Grad Makarska će držat i javne institucije i gradska poduzeća jer to je naš primaran posal. Ne populistički smanjivat plaću sa 12.500,00 kuna na 11.500,00 kuna da bi netko bio zadovoljan. Mislim to ne vodi ničemu. Vrlo je lako izračunati evo 6 mjeseci po 1.000,00 kuna, 6.000,00 kuna, kome će to pomoć? Ja to mogu reći. A ja i moja žena živimo od dvije plaće. Znači tim populizmom jedino mogu naudit kome? Ili pomoć kome? Grad Makarska ima stabilan proračun za sada. Punjenje prva tri mjeseca je bilo dobro, četvrti mjesec smo uspjeli preživjet i ponavljam Grad Makarska će održati i proračun i svoja poduzeća i svoje javne ustanove i sve ostalo. Normalno mijenjat ćemo se kroz godinu, skidat ćemo i rebalansom i sve, ali smo obzirni i spašava nas to što smo štedljivi i racionalni bili sve ove godine, imamo dovoljnu akomulaciju da možemo sve ovo preživit. Normalno u svemu tome pomoć ćemo i našim gospodarstvenicima da očuvaju svoja radna mjesta koliko god to budemo mogli. A na populistička pitanja koliko sam sam sebi skinio plaću na to neću više ni odgovarat. Ja i Dražen skupa znači koštamo Grad, koliko Dražene? Ja imam 12.500,00 kuna, ti imaš 10.000,00 kuna, Joze ne prima plaću Grada Makarske. Eto to su naše plaće i javno su dostupne svima, a vi recite koliko da skinem, kome da dam i ja ću to uradit nema problema.

**Vijećnik Marko Raos** komentira odgovore:

1. Ja nisam pitanje uperio protiv Vas osobno. To je broj jedan, nego je čisto pitanje obzirom ja sam u firmi koja je bruto smanjila plaće za 60 %, ostale firme su neke po 20 %, neke 30 %, neke 15 %. Prema tome ne treba se nać uvriđen ako se postavi pitanje koliko i da li je, ja sam vam tako postavio pitanje, smanjenja plaća ili bruto ili neto što se tiče Gradske uprave.
2. Što se tiče prvoga pitanja, 60 dana je prošlo. Onda je rečeno da će u roku 2 dana bit gotovo. A zašto ovo govorim, zato što Vlada Republike Hrvatske odobrava sredstva za Gornja gora-Vrgorac i oni će počet sa radom u roku možda 8 ili 10 dana, a mi još smo u projektnoj dokumentaciji, o tome se radi. Ne triba se ljutit na pitanje koje ja postavljam i odgovorit osobno, kamo sriće da vi možete imat i 20.000,00 kuna plaću i mi želimo. Prema tome ja nisam na to apelirao i vas želio uvrijedit nego sam čisto htio sa socijalnog aspekta pogledat šta je Gradska uprava napravila. Ja znam da je budžet bio 120 i nešto milijuna i sve to skupa i to je pohvalno i da se radi infrastrukturne objekte. Prema tome nema ljutnje na postavljanje pitanja. Ja sam čisto pita obzirom da su sve firme hrvatske smanjile plaću, da je država odobrila onaj bonus koji je odobrila firmama i da su ljudi dobivali po 4.000,00, odnosno razlika 3.254,00 itd. Eto u tome smjeru je bilo pitanje.
3. A ovo za redare ja sam kontaktirao s Nemčićem, molio sam, obzirom na gradilište koje je 6 metara udaljeno od mene, koje je imalo 20 do 30 radnika. Ti radnici prolazu trotoarom, nitko neće da metne rukavice, nitko neće masku. Redari su autima prolazili pored toga gradilišta, ali nikad se nijedan put to auto nije zaustavilo. Prema tome ja ne kažem da redari nisu radili, ali na zahtjev da se u Tommyja po uputama epidemiologa ne može ulazit onako kako se ulazi u normalno doba u tome smjeru sam ja govorio pitanje.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Što se tiče nadzora Stožera civilne zaštite i operativnih snaga koje su obavljale nadzor na području grada Makarske najveći dio ovlasti baš po pitanju gradilišta i svega ostalog su imala policija zajedno s inspektorima civilne zaštite i mogu vam reći da imam informaciju, ali nemam konkretne podatke radi zaštite osobnih podataka, pošto nam nisu to dostavljali, da je na gradilištima da su izdate prekršajne prijave ako su eventualno utvrđena neka ponašanja, zatečena, a nisu sukladna epidemiološkim preporukama. Velik dio posla je odrađen. Redari praktički nisu dio operativnih snaga, međutim uključili su se tu zato što imaju dovoljno iskustva po gradu, znaju praktički sve ulice, znaju sve poduzetnike, tako da su veliki dio odradili, ali evo kažem da je policija isto tako odradila dio. Međutim, jednostavno ne može se za svakim ići i pratit ga di šta kako radi. Kao što se više puta spominjalo najvažnija je osobna odgovornost i kao što je gradonačelnik rekao, vidjeli smo na primjeru grada Makarske, da smo stvarno građani grada Makarske ozbiljno shvatili situaciju tako da nismo imali većih problema i evo ja im isto ovim putem zahvaljujem.

**Vijećnica Jagoda Martić** postavlja pitanja:

1. Vi ste gospodine gradonačelniče, krajem travnja donijeli odluku o oslobađanju roditelja od obveze plaćanja usluga u razdoblju od 17. ožujka 2020. do ponovne uspostave redovnog rada ustanove, odnosno našeg dječjeg vrtića. Sad zanima me kako vi zapravo definirate redovni početak rada vrtića jer znamo da je vrtić započeo sa radom 11. 5., međutim isto tako znamo da je vrlo mali broj roditelja se ipak odlučio da djeca idu u vrtić. Znači da li je to početak redovnog rada i da li će onda roditelji i bez obzira da li im djeca idu u vrtić ili ne dobit uplatnice za peti mjesec u punom iznosu ili umanjen za jedan dio ovog početka 5. mjeseca koji nije išao, kad nije radio? A s druge strane nije stavljena van snage odluka o ovom projektu naknade roditeljima čija djeca ne idu u vrtić, prema tome i stoga proizlazi da Grad ima obvezu i dalje plaćati po 1.000,00 kuna svima onima čija djeca ne idu u vrtić. Sad dolazimo do jedne zapravo apsurdne situacije. Znači može se desit da roditelji čija djeca i nisu bila upisana u vrtić dobivat će naknadu od 1.000,00 kuna, a oni čija djeca su upisana u vrtić, ali zbog ovih razloga koje ne treba posebno isticati nisu prisutna u vrtiću mogu dobit uplatnice za taj period kad im djeca ne idu. Evo pa bih vas molila da pojasnite kako će Grad tu dalje postupat.
2. Ova korona kriza je zapravo stavila na neki način van snage kompletan zdravstveni sustav, osim onoga koji je bio bitan za pandemiju pa me zanima počeli smo nekako početkom godine smo počeli dobro i postoji ugovor za specijalista rendgenologije koji nam dolazi u Makarsku, zanima me da li će se s tom praksom nastaviti i dalje i da li ste imali bilo kakve razgovore na koji način organizirat zdravstvenu službu, nadajmo se svi ako krene turistička sezona ako bude gostiju. Znamo da i prošle godine nismo uspjeli osigurat turističku ambulantu, znamo da je bilo prijepora između liječnika opće prakse, odnosno obiteljske medicine i hitne pomoći pa me sad zanima da li ste na neki način imali razgovore i da li imate bilo kakva saznanja kako će se to sad i u ovim novonastalim specifičnim okolnostima moći organizirati?
3. Treće pitanje je upućeno gospodinu Nemčiću. Vi ste već dijelom na to odgovorili, ali dozvolite mi evo da i zbog nas i zbog javnosti vam postavim ovako pitanje. U ovoj korona krizi Makarska je nažalost zauzela neslavno treće mjesto po broju slučajeva zaraze u našoj županiji, a svi znamo da zapravo niti svi članovi obitelji oboljelih nisu testirani prema tome za pretpostaviti je da je taj broj u stvarnosti zaraženih i veći. U takvom razvoju događaja prvi slučaj se nažalost desio u tvrtki koja je u suvlasništvu Grada, a zatim je evo i naš Dom umirovljenika bio pogođen, a u oba slučaja sve je završilo smrtnim slučajevima i zapravo ovom prilikom evo im izražavamo sućut obitelji. U takvoj tragičnoj i ozbiljnoj situaciji čini mi se da se naš Stožer sa vama na čelu, iako kažem svaka čast vama jer ste se stvarno dali i nekako sam imala osjećaj da ste u svemu tome na neki način prepušteni sami sebi, međutim tjednima nije bilo oglasa od vas, odnosno javnosti se nisu iznosili podatci. Onda je nekoliko dana za redom ste davali izjave ispred zgrade Grada, no kad su se pojavili slučajevi u Domu umirovljenika više ni tih izjava nije bilo, odnosno očitovala se ravnateljica, očitovao se gospodin gradonačelnik, a iza toga više nikakvih informacija javnost nije imala što zapravo dodatno onda unosi jedan nemir jer kad nemamo informaciju onda se stvaraju različite i dezinformacije. Znam da ste vi čak i na internetu pisali da Dom zdravlja nema opreme pa da se prihvaćaju i donacije krpenih maski. Svjedoci smo donacije koju ste vi donijeli u Dom zdravlja. Znači evo moje pitanje je da li je po vašem mišljenju Makarska bila pripremljena za pandemiju? Tu prvenstveno mislim na zaštitnu opremu za djelatnike Doma zdravlja i Doma umirovljenika, znači one djelatnosti koje su na neki način na prvoj liniji obrane? Da li ste utvrdili i da li ćete javnost izvijestiti da li su poštivane sve mjere zaštite i preventive u Domu umirovljenika i Vodovodu te da nam kažete po vašoj procjeni, odnosno po procjeni našeg stožera kakva je trenutna epidemiološka situacija u Makarskoj što se tiče korone?

**Gradonačelnik Grada Makarske Jure Brkan** odgovara na postavljena pitanja:

1. Što se tiče vrtića i oslobađanja plaćanja usluge, vrlo jednostavno, mislim jednostavno sažet ću vam ono što smo dosad napravili i šta namjeravamo uradit dalje. Od 15. ožujka formalno djeca nisu morala dolazit u vrtić, bilo je rečeno nek 15**.** tko ne mora, nek ne ide, jedino tko nema gdje može dovest djecu u vrtić. Po mojim kontaktima sa ravnateljicom, napominjem Dječji vrtić „Biokovsko zvonce“ ima i ravnateljicu i Upravno vijeće, po mojim kontaktima sa ravnateljicom 15. je bila nedjelja, 16. je u vrtić došlo 4 djece, 17. već nije doša nitko, 18. se i 19. vrtić čistio i od tada su njegovateljice i ostalo osoblje na godišnjem odmoru. Odmah moja prva reakcija i prvi kontakt s ravnateljicom je bilo ne smiješ naplatiti uslugu koju ne pružaš i s tim u vezi je izdan račun za ožujak u toj mjeri koliko se vrtić koristio, a to je do 16. ožujka, nakon toga više nije bilo nikakve naplate korištenja dječjeg vrtića od roditelja. Onda su došle najave o relaksaciji i da će od 11. svibnja biti u mogućnosti da se djeca šalju u vrtić. Anticipirajući ono što ste rekli da vjerojatno neće svi pohrlit i radit vrtić punom parom, normalno već je to 11. svibanj nije 1. svibanj, moj kontakt i u biti naputak prema ravnateljici, a njihovom Upravnom vijeću na usvajanje i provođenje tih mjera je vrlo jednostavno opet isto kao i prije ne možeš naplatiti ono što se ne koristi. Međutim postoji jedna stvar na koju oni u biti pravilno su vidjeli, a to je da u slučaju da roditelj ne šalje djecu u vrtić, a želi da mu dijete bude upisano u vrtić tada mora platit minimalnu neku naknadu. Nekako da objasnim to je kao rezervacija. Znači ja želim da mi dijete bude upisano u vrtić, ne želim ga ispisat iz vrtića, ali neću ga ni slat u vrtić, mislim da je onda i pristojno da plati rezervaciju mjesta za svoje dijete u tom vrtiću. To je u njihovome Statutu i Pravilniku već definirano, zaboravio sam naziv, bit će ravnateljica poslije tu na Izvješću pa možemo njih pitat, ali neki minimum upisnine ne znam točno u kojem iznosu i po meni je to korektno. Znači ne želite ispisat svoje dijete iz vrtića, želite da čeka mjesto kad vama bude volja da ga pošaljete pa onda to mora nešto i koštat. Isto tako što se tiče mjere koja je naša demografska mjera kojom pomažemo obitelji sa djecom od prve do treće godine života koja nisu upisana u vrtić normalno da nismo prestali. Mi imamo sredstva osigurana za tu mjeru, izglasali smo je u sklopu Proračuna Grada Makarske, ja ću normalno nastavit pomagat sve te obitelji koje imaju djecu i koja djeca nisu upisana u vrtić to nema veze da li vrtić radi ili ne radi, to je demografska mjera samo je kategorija tko prima, a to su djeca od 1. do 3. godine života koja nisu upisana u vrtić. Ako Bog da, da budemo mogli tu mjeru proširiti na sve ostale bio bih najsretniji na svijetu. S time direktno pomažemo mlade obitelji i držim da je jedna od boljih mjera koja je donesena u našemu mandatu i zbog koje sam izuzetno ponosan, i zbog toga kažem nastavit ćemo s tom mjerom i ako bude snage proširit je i na više. Kažem vam vrtić ima Upravno vijeće, vrtić ima ravnateljicu, bit će kasnije tu na Izvješću možete sigurno iskoristit i ovo priliku, ali moje razmišljanje kao gradonačelnika, u biti osnivača Dječjeg vrtića, je to ako želite da vam dijete ostane upisano u vrtić, a ne želite ga slavati, platite rezervaciju za to mjesto jer ipak netko mora se tu brinut o tome.
2. Dom zdravlja, novi ugovori. Turistička ambulanta, 14. svibnja baš sad gledam kad sam zadnji put priča sa ravnateljem Doma zdravlja gospodinom Markom Rađom. Vi ste i sami bili zdravstveni djelatnik, znate sve kako je prošla ova korona kriza i rad Doma zdravlja. Osobna je stvar da li smo zadovoljni, nezadovoljni. Ja kao gradonačelnik radom Doma zdravlja u ovome sada periodu proteklome, a ne znam šta bih vam reka, nisam epidemiolog, nisam ništa, fala Bogu nije mi trebalo da budem pacijent, ali ne znam. Kažete je li Grad Makarska bio spreman na pandemiju korone? Cijeli svijet nije spreman na pandemiju korone, na ovu krizu koja se dogodila, jer ovo je nešto bez presedana i u povijesti zabilježeno. Moj razgovor s gospodinom Rađom 14. svibnja zadnji je bio na tomu oni i dalje nastavljaju sa uređenjem prostora onoga što je bio, od kojih bi jedan trebao biti za turističku ambulantu. Govorili smo o uređenju okoliša vanjskog dijela, također govorili smo šta sa ovim periodom u kojem npr. zadnje što smo donili da mi plaćamo ove radiologe šta će radit na ultrazvuku. Znači jedan period nisu mogli radit, mi u Proračunu i dalje imamo istu stavku, e sad treba s njima dogovorit da rade duplo više posla, recimo tako ako već imamo da uradimo više pretraga jer nitko nije moga ići na pretragu ovih zadnjih 60 dana. Ljudi su voljni da rade više pa da im se to isto zakonski regulira. O tome smo pričali zadnje, pričali smo i onoj novoj sondi, stigla je, montirana je tako da i to. Što se toga tiče sonda nova je koštala 65.000,00 kuna, Grad Makarska je sudjelovao iz pričuve gradonačelnika u plaćanju te sonde sa 30.000,00 kuna, ostatak bi trebale podnijet općine Makarske rivijere. Sve je ovo, mogu reći slobodno, vratilo nazad u biti na neke početne položaje i Dom zdravlja tako da oni nisu, jesu rade, idu, probavaju se ponašat kao da će doći normalna sezona, međutim ovo u ovoj godini ništa nije normalno što se dešava. Tako da ne mogu ništa garantirat, ali u kontaktu jesmo i oko tih stvari i manjih sitnica, ali generalno nadamo se da ćemo uspjet spremit sve za sezonu i da ćemo pružiti dovoljnu zdravstvenu skrb kako građanima tako i turistima ako koji Bog da dođe.
3. Što se tiče Doma za starije i nemoćne u gradu Makarskoj on je županijska ustanova, on je u gradu Makarskoj se nalazi, a isto tako i u Runovićima. Nisam čuo načelnika Runovića da i on isto se oglašava o stanju po pitanju Doma zdravlja. Nisam čuo ni Andru Krstulovića Oparu da govori o Domu za starije i nemoćne u Vukovarskoj. Imaju svoje ravnatelje, imaju svog osnivača - Županiju. Ja vjerujem da su oni mjerodavni da izlaze sa informacijama vezano za Dom za starije i nemoćne, a ne Grad Makarska ili šef Stožera civilne zaštite Grada Makarske. tako zbog toga u proteklih 60 dana mi nismo ni išli, imaju svoje kanale s kojim su oni izlazili u javnost i ja stvarno ne bih htio. A isto tako nisam shvatio, da sam vidio da je tako ni da je neka velika panika ni zabrinutost u građanstvu bila. Normalno redovna zabrinutost na nenormalnu situaciju koja nam se dešava je bila, ali da je to nešto bilo tako vele panično sigurno bi i mi izašli u javnost mimo ovoga što smo dosad izlazili, a pogotovo u prvom redu Stožer civilne zaštite na čelu sa Draženom Nemčićem.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Vezano za Vodovod je li za zaraženu osobu koja je nažalost u konačnici preminula u kuloarima su krenule razne priče bile. Je zaražena, nije zaražena i čak da nije bilo intervencije direktora Vodovoda, kako mi je on rekao, čak ona ne bi bila uopće testirana. Tako da što se tiče svih mjera koje je Vodovod mogao napravit tu napravio je u dogovoru sa epidemiologom iz Splita i napravili su sve što su trebali napravit. Sve su poduzeli, nije nikakvih dodatnih problema bilo, rasporedili su ljude na terenu tako da nema ugroze ljudi da eventualno ako se dogodi štogod da ne dođe do eventualno do manjka ljudi koji trebaju radit intervencije te su dezinficirali kompletnu zgradu. Vezano za pripremljenost, za zaštitnu opremu. Mislim da kao što je rekao gradonačelnik da u Hrvatskoj nitko nije mogao biti spreman zato što jednostavno opreme na tržištu nije bilo. Bile su ograničene količine što su imali najvjerojatnije veletrgovci to je otišlo onima kojima je bilo najpotrebnije, znači veliki domovi zdravlja, policija, operativne snage, tako da kako je oprema dolazila na tržište tako smo i mi svi ostali se prilagođavali i uzimali. Evo isto tako ću reći za Dom za starije, Dom za umirovljenika, isto tako kao što je rekao gradonačelnik, znači osnivač je tu Županija i oni su tu davali izjave vezano za sve mi smo dobivali na znanje. Isto tako mislim svatko od korisnika, tj. rodbine korisnika je mogao nazvati Dom zdravlja pitat eventualno za svoju rodbinu, šta je i kako, dobili bi tu informaciju, ali ja isto mislim, barem ono koliko imam informacije epidemiologa, da su poduzete sve mjere kako bi tribalo, znači da bi se minimizirala kompletna šteta i da ne bi bilo još težih posljedica.

**Vijećnica Jagoda Martić** je dopunila pitanje:

1. Trenutna epidemiološka situacija?

**Zamjenik gradonačelnika Grada Makarske Dražen Nemčić** odgovara na nadopunu pitanja:

1. Trenutna epidemiološka situacija, kao što znate nema zaraženih već duže vremena, je povoljna. Najvažnije je normalno da građani ostanu odgovorni. Nije ovo kraj, uvik postoji jedna situacija koja može pokvarit sve. Imamo primjer na otoku Braču gdje je jedan nesmotren događaj, nenamjeran, eventualno može pokvarit cilu priču pa tako i makarsku turističku. Zasad je sve ok, pozivam isto tako građane da se nastave pridržavat svih mjera i ostanite odgovorni.

**Vijećnik Milan Grbavac** postavlja pitanja:

1. Kada će biti podjela uskrsnica?
2. Postoji li u Gradu Makarskoj Plan za postupanje u slučaju od potresa s obzirom da je Makarska označena kao područje vrlo visokog rizika od potresa? To smo zadnje vrijeme svjedoci potresa u okolini.
3. Da li je obiteljima preminulih od korone 19 koji su slabog imovnog stanja ponuđena novčana pomoć za sprovod? Pošto trenutno znam jednu obitelj čiji je član preminuo u Domu za stare i nemoćne koji dižu kredit maltene da bi to riješili sprovod. Zato mislim da bi tim nekim preminulim jelte tribalo pomoći.

**Gradonačelnik Grada Makarske Jure Brkan** odgovara na postavljena pitanja:

1. Kad će biti podjela uskrsnica? Kao što znate Grad Makarska je od ove godine u proračunu predvidio podjelu i božićnica i uskrsnica za umirovljenike i kao takvu smo je izglasali zajednički ovdje prilikom usvajanja Proračuna međutim, nažalost ovog Uskrsa nismo bili je u stanju podijelit zbog pandemije virusa COVID, međutim na naše umirovljenike nismo zaboravili. Mi smo tada rekli da odgađamo i po zadnjoj informaciji, u biti od jutros, jer sam čim je relaksacija krenila dao nalog da se pripremi i omogući podjela. Od ponedjeljka kreće podjela uskrsnica i to upravo ovdje u ovome prostoru Vatrogasnog doma od ponedjeljka. Sve mjere će se morati COVID-a pridržavati i bit će još obavijesti u javnosti, zamolit ćemo umirovljenike da ponesu svatko svoju kemijsku eto čisto sebe da zaštite da ne bude nekih više. Znači od ponedjeljka kreće.
2. Plan za postupanja od potresa, Plan za ugroze. Postoji. Koliko ja znam više o tome vam može reći zamjenik Nemčić pošto je on radio na donošenju toga plana.
3. Da li smo ponudili pomoć? Ja ću vam odmah reći ja kao gradonačelnik iz pričuve sam ponudio pomoć zadnjoj preminuloj štićenici Doma za starije, u biti ne zadnjoj vidim jutros je osmrtnica nova, ali predzadnjoj u biti onda, štićenici Doma za starije i nemoćne koja je građanka grada Makarske. Ja sam osobno ponudio njihovoj obitelji uz izraz sućuti moje, držim da je to bio jedan primjeren, mislim ono kao i svakome drugome što bih volio pomoć u gradu ako mogu. Ponudio sam, da li su se oni odazvali koliko ja znam do danas nisu, da im treba. Vidim danas novu osmrtnicu, znači postupit ćemo u tome. Gledajte nije to neka stvar koju mi ne radimo, to su radili i gradonačelnici prije mene svi. Znači kada je netko u teškoj financijskoj situaciji i nema za troškove pogreba Grad Makarska je uvik uskočio, od grobnog mjesta čak do samog organiziranja pogreba. To je nešto što su svi gradonačelnici prije mene, a i ja sam nastavio praksu. Ovo je sada nešto nenormalno, COVID je u pitanju, ljudi u Domu za starije i nemoćne umiru i prirodnim putem bez COVID-a, ali svakome tko se nama obrati ili nekim dopisom mi ljudski pomognemo svima.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Procjena ugroženosti od velikih katastrofa i nesreća je bila na ovom Gradskom vijeću, donesena je. Plan djelovanja Civilne zaštite je pri kraju, dali smo ovlaštenoj firmi iz Osijeka koja ga je napravila, bila je na pregledu kod mene i gospodina Brkušića koji inače vodi administrativne poslove Civilne zaštite tako da će se taj Plan djelovanja naći na vašim klupama na sljedećem Gradskom vijeću.

**Vijećnica Katarina Vidak Čudina** postavlja pitanja:

1. Mislim da ćemo se svi složiti da je Grad Makarska prvenstveno turistički grad koji živi od turizma i da bi sva naša nastojanja trebala ići u smjeru da naš grad bude oku lijep sklad prirodnog bogatstva koje mi trebamo njegovati i čuvati. Međutim događa se paradoks, naime mi ne samo da ne čuvamo prirodna bogatstva našeg grada već kao da nije dovoljno da grad devastiramo nekontroliranom izgradnjom, betonizacijom, već na samom ulazu u Makarsku danas imamo predivan pogled na dva svojevrsna kamenoloma. Pa stoga moje pitanje glasi, gospodine gradonačelniče, tko je dozvolio rad dva kamenoloma i drobilice na ulazu u grad? Tko je dao dozvolu i zašto se to dozvolilo i imate li i jeste li izradili ekološku studiju utjecaja na okoliš za otvaranje kamenoloma kada znamo da mikro prašina koja izbija ne može je niti kiša oprati?
2. Mi smo danas ovdje vezano, s obzirom da su izvanredne okolnosti COVID-19, sastajemo se ovdje u Vatrogasnome domu. Gospodine gradonačelniče, znate li da Makarska ima predivnu koncertnu multimedijalnu dvoranu u staroj srednjoj školi tri puta veću od ove dvorane standardiziranu za sve svečane sjednice i priredbe? Mene interesira zašto se izbjegava koristiti tu dvoranu kada je čak i zadnja svečana sjednica Grada održana u hotelu Park, a imamo našu gradsku, ljepšu i kvalitetniju polivalentnu dvoranu koja ima sve uvjete.
3. Kada će se napokon svakodnevno odvoziti smeće jer kartoni znaju stajati i po 2 dana, širi se nesnosan smrad i potrebno je svakako dezinficirati prostor oko smeća bar jedanput tjedno i hoće li se to raditi pogotovo sada kad se temperatura diže i kad više nema kiša koje bi to mogle same oprati?

**Gradonačelnik Grada Makarske Jure Brkan** odgovara na postavljena pitanja:

1. Pitate za kamenolome na ulazu u grad? Ja nisam dao nikakvu dozvolu. Ja kad sam vidio da se tamo nešto događa, otišao sam da vidim šta se radi, vidio sam deponij. Znači to je deponij iskopane zemlje i kamena s jedne i s druge strane. Koliko sam shvatio jedna je tu direktno od iskopa, onaj prvi u smjeru Splita sa desne strane, a onaj drugi je dovezeni kamen. Drobilicu nisam vidio, ali vidim po natpisima da je sigurno tamo. Poslat ćemo redare i vidit ćemo pod koje to mjere spada. Kamenolom to nije ne vadi se kamen tamo, ali je deponij definitivno i poslat ćemo redare neka to raščiste i sankcioniraju ako ima šta za sankcionirati.
2. Dvorana, govorite o koncertnoj dvorani Glazbene škole koju je Grad napravio i koja je gradska u konačnici. Mi znamo da ona postoji, nismo mi na nju zaboravili, uredili smo dolje ispod nje i dvoranu Arte, ali ona jednostavno nije imala uvjete za održavanje ove sjednice. Znači govorimo i o kvadraturi, a govorimo i o samim stolovima i svim ostalim. Ovo je isto također možemo reći dio grada, gradskoga u biti DVD-a koji je isto dio grada i ovdje se ja mislim i ostali vijećnici osjećaju kao kod kuće, bar ja jesam. Nekako smo vezani za ovaj prostor ja mislim svi, ali vjerovao sam svojim stručnim službama koji kada su tražili pogodnu lokaciju za održavanje Gradskog vijeća u biti onoga što je najbitnije da nitko od nas odavde ne izađe zaražen. To je poanta koju moramo donijet jer sam im vjerovao kad su rekli da je DVD najbolji prostor za to i evo smo danas tu.
3. Što se tiče kad će se svakodnevno odvozit smeće, ja ne znam u čemu je stvar. Makarski komunalac radi normalnim kapacitetom, odvozi bar što vidim po kontenjerima molocima, jer ja živim u stambenoj zgradi pa tamo odlažem svoj otpad, odvozi se redovno. Da li se neka promjena desila ili je nešto izvanredno? Evo zahvaljujem se na postavljenom pitanju kontaktirat ću direktora Makarskog komunalca i zamolit ću ga nek vam da direktan odgovor.

**Vijećnica Katarina Vidak Čudina** komentira odgovore:

1. Kažete da se ne radi o kamenolomu, a vidimo tamo drobilicu, vidimo da je usitnjen kamen, vidimo prašinu koja se širi. Ja vjerujem da vi kao gradonačelnik, pretpostavljam da ste bili tamo i da ste vidjeli. Ali niste konkretno odgovorili na pitanje kako ste dozvolili da već u tolikoj fazi se to zahvati jer možemo govoriti o kamenolomu kada vidimo drobilicu i kada vidimo da se kamen pretvara u sitni pijesak. Vi gospodarite gradom, mogli biste i prošetat. Upravljate, mislim vaša je dužnost da prošetate kad vidite da nešto u gradu ne funkcionira. Trebali bi odgovorit na pitanje što se tamo događa, građani žele znati jer se širi nesnosna prašina, što se tamo događa mislim da bi trebali biti upoznati s time.

**Gradonačelnik Grada Makarske Jure Brkan** odgovara na komentar odgovora:

1. Ono što sam ja vidio na svoje oči na privatnom zemljištu privatnik drobi kamen. To je ono što sam ja vidio. Grad mu je nije izdao i shodno tome će biti i sankcije.

**Vijećnik Sretan Glavičić** postavlja pitanja:

1. Evo Kotišani šta pišu, ja ću pročitati onako kako su oni meni dostavili taj dopis: „Poštovani gradonačelniče, donačelniče, članovi Gradskog vijeća, novinari i svi ostali živimo već 2 mjeseca koronavirusa u Kotišini nas 10-ak i više obitelji sa djecom. Pojedini žive stalno, pojedini su ugrožena skupina, a Kotišina kao što znate nema vodu. Na naš zahtjev kod gradonačelnika da je komercijalna cijena jedne cisterne vode 370,00 kuna previše za stanovnike Kotišine, time više što ni kiše nije bilo, nismo dobili odgovor. Dan nakon našeg zahtjeva da nam pomognu i osiguravaju vodu po nekoj nižoj cijeni jedna cisterna vode naplaćena je 500,00 kuna “. Kotišani se pitaju, kaže: „Pa šta smo mi stanovnici Kotišine tražili u vrijeme epidemije koronavirusa, konstatiraju da su tražili samo vodu ništa više. U 21. stoljeću mi molimo vodu za higijenske i ostale potrebe baš kao svaki građanin grada Makarske mi imamo pravo na vodu. Mi vodu plaćamo i to ne kao stanovnici grada po utrošenom kubiku, već jednu cisternu 360,00 kuna ili sada 500,00 kuna“. Evo na kraju naši Kotišani konstatiraju: “Znači država koja pomoć daje poduzetnicima za zaposlene, Ministarstvo financija stavlja u nenaplatu 1.600.000.000,00 kuna, a mi ne možemo dobiti vodu po nekoj nižoj cijeni i to samo dok traje ova epidemija i dok zapravo nema gostiju čime smo također ugrožena skupina. Molimo hitno rješenje našeg problema i osigurajte nam pravo na vodu jer to je elementarno pravo svakog čovjeka. Hvala u ime obitelji i sad su potpisali tu: Lovrete, Srzići, Kučekovići, Gavrilović, Marini, Grabneri i ostali“.
2. Nažalost i u posljednja 2 mjeseca epidemije nastavila se intenzivna i ubrzana devastacija Makarske i njenog prirodnog bogatstva. Jesu li radovi koji se odvijaju na području Osejave legalni? Mislim u prvom redu na sjevernom dijelu Osejave gdje se svakodnevno ruši taj dio poluotoka, vjerojatno se usitnjava ili već ne znam šta se radi, usitnjava se kamen. Ako jesu ti radovi legalni, molim vas, da nas informirate o kakvim se radovima radi i što se radi. Ako nisu legalni, onda nas zanima što ste poduzeli po tom pitanju. U isto vrijeme dešava se intenzivna devastacija plaža na predjelu od Ramove, Cvitačke pa do hotela Dalmacija, niklo je 4 nove đige kako mi kažemo, ona pera. Odnosno to su već znamenite građevine koje su nastale u moru, a nikad tu prije nisu bile, a postojeće đige se značajno proširuju i povećavaju. Da li se to radi pod ingerencijom Grada? Tko je izradio projekte i od koga je odobren taj projekt? Da li postoje potrebne dozvole za izvođenje takvih radova? Nadalje devastacija prostora se nastavlja i duž magistrale sa tzv. kamenolomima, vi kažete da niste, evo kolegica je prije mene tu temu načela, sa odgovorom ja nisam zadovoljan, a vjerojatno nije ni ona pa neću širiti priču. Ali ću spomenuti nekontroliranu izgradnju u zelenom prostoru gdje je sada na udaru nešto u zadnje vrijeme, ovih par mjeseci kroz ovu zimu, Kotišna i čini mi se da ako se ne reagira na vrijeme da će se pretvorit Kotišna u ono što se desilo u Velikomu Brdu. Sve ili veliki dio objekata koji se momentalno rade rade se u prostoru zelene zone bez ikakvih oznaka koje upućuju na to da je to u skladu sa zakonom i odobrenjem. Zato smatrajte da je ovaj naš današnji apel da je prijava nelegalnih poslova i molimo vas da poduzmete određene mjere po tom pitanju.
3. Prošlu sjednicu ste bili šokirani i rekli ste da ćete sve provjeriti kada sam vas upozorio da na ovom Vijeću nismo raspravljali o radu Stambenog poduzeća, Makarskog komunalca i Vodovoda i to sa izvješćima za 2017., za 2018., a evo već i za 2019. godinu. Pitao sam vas i upozorio da kršite zakon i Statut Grada Makarske i Poslovnik o radu Gradskog vijeća, no ništa niste evo vidimo danas poduzeli. Zašto skrivate izvješća o radu Stambenog, Makarskog komunalca i Vodovoda i što je to što se ne smije vidjeti u tim dokumentima? Je li to vaša odluka ili vas direktori tih tvrtka namjerno drže u zabludi? Je li oni dostavljaju taj izvještaj u zgradu Grada taj podatak molim vas da provjerite ako već niste i da nas danas informirate jer od zadnje sjednice Gradskog vijeća do danas ste imali puno vremena? Podsjetit ću vas šta ste izjavili na isto ovo moje pitanje na zadnjoj sjednici Gradskog vijeća. Pročitat ću i citirat ću vas kako ste tada odgovorili na moje pitanje, a pročitat ću iz zapisnika sa zadnje sjednice. Evo što ste rekli dragi gradonačelniče: „Evo iskreno i ja sam šokiran“, nadam se da danas niste, „moram vidjeti o čemu je stvar ili mi je prošlo ispod radara. Ja ne mogu napamet tvrditi ni da jesu ni da nisu, ja sam vam spreman i povjerovati da je to stvarno tako. Pa evo moram vidit u čemu stvar zašto ta izvješća nisu stigla, dokle su stigla, postoje li ili ne postoje, ja stvarno moram vidjeti. Moram vidit u čemu je stvar, zakonsku obvezu dostavljanja imaju oni i mi da je stavimo na dnevni red, tako da mi je sve ovo ne mogu virovat da nisu bili na sjednicama“. Pa bih vas molio po ovim mojim pitanjima da nam date odgovor.

**Gradonačelnik Grada Makarske Jure Brkan** odgovara na postavljena pitanja:

1. Kotišna, voda. Da Kotišani su mi uputili dopis u kojem kažu da im je previše platiti cisternu vode 500,00 kuna, mislim ovo što ste vi pročitali to sam dobio i ja. Ono što smo mi na to odgovorili Grad Makarska konkretno evo zaključak o sufinanciranju dostave vode za selo Kotišnu za 2020. godinu to je da smo održali praksu kakva je bila i dosad pa ću vam samo prema tome pročitat članak 2.: „ Dostava vode iz prethodnog članka sufinancirat će se za mjesece srpanj i kolovoz 2020. godine na način da će Grad Makarska snositi troškove dostave 7.000 litara vode, odnosno 1 cisternu mjesečno po domaćinstvu po cijeni od 300,00 kuna uvećanu za iznos PDV-a“. Znači ovo je jedan moment šta Grad Makarska već odavno radi i s tom istom praksom smo nastavili i mi. Što se tiče samih domaćinstava u selu Kotišna ja sam bio malo iznenađen sa tim dopisom odjednom koliko je gori domaćinstava, a u momentu kada sam tražio službeni podatak imao sam da ima 6 stanovnika sela Kotišna. Taj podatak sam tražio jer sam bio u pregovorima sa Županijskim cestama da cestu koja vodi od D512 Makarska-Vrgorac do sela Kotišna prebacimo na upravljanje Županijskim cestama. Minimum je bio 50 stanovnika da bi ona postala županijska cesta. Tada sam tražio podatak i dobio sam 6 stanovnika sela Kotišna, nismo znači uspili to bili završit. Ono što sam nakon njihovoga dopisa, pored ovoga što smo davali odgovor Grada Makarske, zvao sam i raspitivao sam se od koga oni kupuju vodu. Onda mi je došla informacija da je kupuju od DVD-a, zovnio sam zapovjednika DVD-a i pitao zbog čega je došlo do poskupljenja sa 350,00 kuna na 500,00 kuna on je rekao jednostavno zbog troškova prijevoza, da inače godišnje pocipaju ne znam ni ja koliko guma i da zbog toga jednostavno nije isplativo, ali evo da će vidit, pokušat on srezat troškove pa će samim time vratit cijenu od 350,00 kuna. To mi je rekao zapovjednik DVD-a. Raspitivao sam se isto tako koliko ljudi inače plaćaju vodu, ako netko ne zna kubik vode je u domaćinstvu 9,23 kune sa PDV-om, 1 kubik vode. Tako da, gledajte Grad Makarska zna da nema Kotišna vodu, zna se to odavno, ali ono dobra stvar što je Grad Makarska evo sada vodosprema Kotišna je na građevinskoj dozvoli. Građevinska dozvola bi uskoro trebala biti izdana, nakon toga bi trebao biti raspisan javni natječaj za izvođenje radova, izvlaštenje je već se provodi ako nije, ja mislim da je čak i završeno i imamo osigurana sredstva u Vodovodu, ako se sjećate, od prodaje one zgrade tako da u ovoj godini očekivamo već početak radova na izgradnji vodospreme Kotišna i ako Bog da iduće godine i završetku. Tako da će Kotišna biti u mogućnosti da plaća 9,23 kune po kubiku kao i svi ostali građani. A evo kažem vam mi mislimo na Kotišane, sve što smo radili i prošlih godina dat ćemo im opet, volio bih i ja ako netko živi gori da se i prijavi u Kotišnu pa bi onda bilo i nekih drugih pogodnosti za njih. Mislimo na njih i dobit će vodu prvi put u povijesti, tako da ja mislim da je to velika stvar.
2. Što se tiče drugog pitanja i devastacije okoliša, kako ste nazvali. Radovi ispod novog šoping centra prema Osejavi, mislim meni je čudno dokle ta Osejava više iđe, ona će doć gore do Dugiša skroz, ne znam. Koliko ja vidim, svaki dan tamo prolazim manje-više jer idem u dućan, radovi su u ograđenom prostoru koji je ograđen već odavno. Koliko ja znam tu jedan investitor je tražio zahtjev za građevinskom dozvolom za izradu aparthotela. Da li je dobio građevinsku ne znam, ne pratim takve stvari, ali vidim da se sve radi unutar onih gabarita ko šta je i dosad bilo, to je ono šta ja na oko mogu vidit. Nitko dosad nije bio prijavio nekakve ilegalne radove pa stoga pretpostavljam da ima građevinsku dozvolu za to što radi, ali evo mogu provjerit. Nisam gleda tko gradi i šta gradi, samo vidim da je unutar nekih gabarita jer ako pogledate gori na stranu koja ide prema Osejavi i dan danas stoji ona žičana ograda sa betonskim stupovima. Znači ne vidim ja tu da se devastira okoliš da se ušlo u prostor šume Osejava nego o nekom već izgrađenom prostoru. To je ono što naoko mogu vidit, a možete i vi ako prođete tamo ako odete npr. u Lidla u dućan, vidit ćete. Ja držim, mislim ne znam provjerit ću tko radi da li ima građevinsku dozvolu. Prijave za ilegalnu gradnju nije bilo, međutim ono što je Grad Makarska napravio prijave ilegalne gradnje u Kotišni na više lokacija. To sam kad sam proša gori jer pozorno pratimo što se gradi divlje, to sve prijavljujemo. I gori sam vidio dvi velike ogromne građevine ilegalne do bola, ni papirića nemaju. Ne dvi, više njih, sve smo to prijavili. Pa evo baš me zanima što će građevinska inspekcija napravit. Dosad smo prijavili svaku ilegalnu građevinu u Gradu, Grad Makarska je proslijedio građevinskoj inspekciji koliko znam. U biti na opetovane upite prema građevinskoj inspekciji nažalost nije bilo reakcije, to me ponižava kao gradonačelnika i kao građanina grada Makarske što očigledno netko ima veću silu od bilo koga u gradu Makarskoj. Znači gradiš kuću gdje nema nikakvog mozga da se gradi, gradonačelnik te prijavi, građani te prijavljuju i nitko ti ništa ne može, to je super, kažem vam to ćemo vidit. Idemo na đige na plaži. Evo ja sada pitam dogradonačelnika Nemčića, nekako je njegov to resor, jesmo li šta nasipali on kaže nismo, uređivali smo samo postojeće. Ako ćete vidit Sv. Petar popravili smo tamo sve što je more polomilo, ali nikakvog dodatnog nasipanja mi nismo radili osim uređivanja plaže. Kao što znate žalo je bilo povučeno, žalo se vratilo i te plaže će biti sređene i u funkciji turizma ovu sezonu. Na Cvitački tamo smo uvik isto radili ko što svake godine se radi, Grad Makarska ja ne znam da je išta drugo radio koliko ja znam. Isto tako, što se tiče kamenoloma, maloprije sam kolegici Čudina odgovorio, ali evo ponovit ću, po meni su ono deponiji nisu kamenolomi. Podrazumijevam da je kamenolom kad se sitim kave u Bastu to je meni kamenolom, a ne ovo, ovo je deponij i ako ima išta protuzakonito bit će sankcionirano.
3. Za izvješća dat će vam, predstojnica Lara, dat će vam odgovor na to. Kao što je zadnji put, nisam znao, ali smo ispitali situaciju o čemu se radi i hvala vam što ste napomenuli bili ste u pravu, a sad će vam Lara reći odgovor.

**Predstojnica Ureda gradonačelnika Lara Rakušić Ivanković** odgovara na postavljeno pitanje:

1. Gospodine Glavičiću, bili ste u pravu, provjerom evidencije pisarnice ta ista izvješća nisu zaprimljena. Vjerojatno su dali našem gradonačelniku kao skupštini, zatraženi su da se da se dostave. Tako da u urednoj dostavi sljedeći put ja očekivam da ćete imati za 3 godine sva izvješća. Danas imate izvješća naših institucija, kako vidite 14 je točaka, mislim da ćete se strpit do sljedećeg puta, ali uistinu nisu protokolirana, niti zaprimljena na našu pisarnicu.

**Vijećnik Sretan Glavičić** komentira odgovore:

1. Što se tiče izvješća za ove 3 firme koje već 3-4 godine nismo dobili mislim simptomatično je da su to firme nisu na budžetu, odnosno na proračunu nego su firme koje stvaraju osobne dohotke i na tržištu su i samim tim je vrlo nelogično da 3 godine nemamo izvještaj o njihovom radu, a trebalo bi ih kontrolirat redovito i svake godine imat uvid u njihovo poslovanje.
2. Što se tiče ovog moga pitanja oko devastacije prostora, Vi kažete da se na području od Kuka odnosno Ramova pa do hotela „Dalmacija“ ništa nije radilo. Otiđite prošetajte, ja vjerujem da je, nema veze da li je Grad ili nije Grad, Vi imate obvezu i funkciju prvoga čovjeka Grada da kontrolirate sve ono što se dešava u ovome gradu i pravno i nepravno i da po tom pitanju i postupate. Ja Vam mogu samo reći da su nikle đige i to značajne veličine na području Neverina i Cubana, na području ispred hotela „Rivijere“ i da su sve one dobile, nabujale po obimu i po dužini ulaska u more. Prema tome Vaše neznanje ne opravdava nas da mi to, najlakše je reći ja ne znam, nemam pojma ispitat ću. Vrijeme i sve ovo, svaki dan se nešto dešava po tom pitanju i mi idemo u nepovratno u propast što se tiče zaštite okoliša i prirodnih ljepota. I sami kažete da ste nemoćni kod prijave svega onoga što se dešava, a nije u skladu sa zakonom, nelegalno je. Vi ste dobili ove izbore na devizi da je vertikala u vašim rukama i da ćete vi svaki problem koji se može desiti od Grada, Županije, ministarstva to uspjeti u vašemu mandatu što vaši prethodnici po kritikama koje ste imali nisu uspijevali to riješit. Prema tome to nije opravdanje da mi ovo svaki dan što gledamo u gradu, a Vama su vezane ruke.
3. Što se tiče Kotišana, vi ste Kotišanin porijeklom po ženskom dijelu vaše obitelji kao i ja, s tim da su moji puno ranije napustili to dično selo. O tome se radi nisu ovo normalni uvjeti življenja, mi živimo u jednom nenormalno vrije, gradonačelnik i ekipa koju on vodi je trebala naći načina sa mjerama pomoći i solidarnosti i to je ono što je prethodni kolega govorio o smanjivanju, jednoj od mogućnosti smanjivanja plaća ne samo vas nego svih onih kojima je mogućnost da se jedan dio plaće smanji, a da im se ne ugrozi egzistencija i da se stvori neki fond da se rješavaju ove i ovakve stvari onima kojima je potrebito.

**Vijećnica Hloverka Novak Srzić** postavlja pitanje:

1. Gospodine gradonačelniče, moje pitanje glasi do kud se stiglo sa onim ugostiteljskim objektom gdje je Grad protestirao na Sv. Petru i gdje je tražio da se taj objekt ukloni?

**Gradonačelnik Grada Makarske Jure Brkan** odgovara na postavljeno pitanje:

1. Evo što se tiče ugostiteljskog objekta na Sv. Petru tvrtke Oasis, žao mi je što dogradonačelnik Vranješ je bio spriječen danas da prisustvuje on bi vam dao detaljan izvještaj, međutim ono što vam ja mogu reći, što je aktualno od prošlog tjedna, a to je da smo ponovno zvali Ministarstvo. Kao što znate stiglo je sve na drugostupanjsko kod Ministarstva, opravdali su nam se da zbog COVID-a nisu bili u normalnom modusu da rješavaju te slučajeve i obećali su nam što skorije završetak slučaja. Ono što ja očekujem da će biti potvrđeno prvostupanjsko, tj. da će biti naređeno uklanjanje svega ostalog. Čim takvu potvrdu dobijemo, mi ćemo postupiti po toj mjeri i ukloniti sve što je ilegalno napravljeno na poluotoku Sv. Petar. To je konkretno, zvali smo, upirali smo da to ubrzamo jer sezona se bliži kava bude bude, ali da ipak uredimo neke stvari koje su neuredne.

**Vijećnik Tonći Bilić** postavlja pitanja:

1. Prvo pitanje odnosi se na proračun Grada Makarske, iako ste dosada nekoliko puta u odgovorima na vijećnička pitanja spominjali određene stavke, međutim činjenica je da je Grad Makarska uglavnom proračun da se puni tokom i poslije sezone, znači druga polovica godine, međutim zbog situacije s COVIDOM-19 činjenica je da ni u predsezoni pogotovo prošli mjesec nije bilo punjenja proračuna kao i prethodnih godina. S obzirom da je upitna financijska situacija, upitna je sljedeća turistička sezona, upitno je meni i građana je žao što se proračun iz turističkog dijela, turističkih pristojbi neće puniti kao što smo dosad imali situaciju prethodnih godina gdje je iz godine u godinu sve veći broj i noćenja i dolazaka bio u gradu Makarskoj. Pitanje glasi da li imate uvida kakva je situacija sa proračunom i punjenju proračuna prva 4 mjeseca ove godine u odnosu na prva 4 mjeseca prethodne godine i da li ćemo na Gradskom vijeću uskoro imati raspravu vezano za rebalans proračuna s obzirom na rezultate ostvarene i procjenu za ovu turističku sezonu?
2. Odnosi se na Prostorni plan Grada Makarske. Činjenica je da je čini mi se krajem prošle godine ili možda prvi mjesec ove godine bila po drugi ili treći put održana javna rasprava i javni uvid u Prostorni plan Grada Makarska. Do dana danas niti slova s od Prostornog plana ili od ugledavanja bilo kakvih naznaka za taj plan među vijećnicima, odnosno da je dostavljen na raspravu u Gradskom vijeću. Pitanje glasi kada će više taj Prostorni plan odnosno prijedlog izmjena i dopuna Prostornog plana ugledati svjetlo dana, kada će bit proslijeđen vijećnicima na raspravu u Gradskom vijeću i dokle se došlo sa prethodnim suglasnostima s obzirom da znamo da prije nego što dođe do Gradskog vijeća taj plan mora dobit određene suglasnosti? Čini mi se predzadnju sjednicu Gradskog vijeća ili zadnju sjednicu prošle godine je bilo govora da bi taj plan trebao ugledati svjetlo dana, međutim tog plana do danas nema.
3. Znam da su specifične okolnosti, znam da i prilikom organizacije ove sjednice Gradskog vijeća se poštivaju mjere nacionalnog Stožera civilne zaštite, meni je žao jedino što nema ovdje predstavnika nacionalne manjine koji je inače prisutan na svim sjednicama Gradskog vijeća i mislim da se i za njega jedan prostor mogao osigurati u ovim prostorijama.

**Gradonačelnik Grada Makarske Jure Brkan** odgovara na postavljena pitanja:

1. Što se prvog pitanja tiče proračuna i kakvi smo s proračunom. Gledajte svi znate, dobro ste detektirali puno stvari. Naš Proračun za ovu godinu je bio baš ono ambiciozan i namjeravali smo dosta toga napravit. Ono što je mi nećemo odustat od svega toga, ali neke stvari ćemo morat odgodit i razgodit kroz godinu. Konkretno Grad Makarska je u ove protekle 3 godine akumulirao dosta sredstava na svome računu, mi smo likvidni, znači grad Makarska je izuzetno likvidan nikada u povijesti nije bio ovoliko likvidan ko šta smo sad. Zahvaljujući Gradu, nama i pametnom upravljanju, jer kad dođem i kad se sjetim kakvi je bio račun kad sam došao, a kad se vratim sada koliko sam doveo sam u tu situaciju da ćemo ako Bog da ovu pandemiju korone uspjeti preživjeti bez nekih velikih oštećenja po proračun, normalno da ćemo morati pripremati rebalans. Prva 3 mjeseca je dobro bilo punjenje, četvrti mjesec nije bilo punjenja ništa, ništa osim komunalnog doprinosa koje smo pravodobno izdali rješenja i koje smo pravodobno ovršili koje se ovršiti moglo. Da nije bilo komunalnog doprinosa četvrti mjesec prihoda ne bi bilo nikakvih. Peti mjesec je već nešto živnuo, očekujemo da će 6. mjesec biti još bolji. Ali generalno ono što nas održava na životu i što će bit to je akomulacija sredstava. Javne radove koje smo zamislili, dio smo već ostvarili kao što vidite skoro je gotovo oborinska Ulica molizanskih Hrvata, cesta ispod budućeg vrtića je gotova, Stari velikobrdski put na dobrom putu, oborinska ispod Monaca se dobrim tempom razvija, znači taj dio smo odradili sada sve kroz period korone, dio smo prebacili nekih i ugovorenih sredstava za izvedbu na jesen. Čekat ćemo rezultate sezone, u prvom redu punjenje proračuna od turista, vidjet ćemo koliko će bit turista i šta će nam oni donit. Normalno da ćemo radit rezove u proračunu, ali zasad ćemo još vidit kako će krenit sezona, prema tome ćemo i paket mjera koji budemo donosili danas je samo prvi paket mjera pomoći gospodarstvenicima, pripremit ćemo i drugi i pravodobno ih sve donijeti. Držim da ćemo rezat proračun, ali ne vjerujem da ćemo ga rezat tamo prije devetog mjeseca, zasad ćemo se ponašat s ovim uz oprez i pažnju pratit ćemo da sve bude štedljivost, da budemo u redu.
2. Što se tiče Prostornog plana gdje je i kad će? Grad Makarska je Prostorni plan pripremio, mislim bili ste gradonačelnik, vi ste iznijeli na javni uvid svoj Prostorni plan u šestom mjesecu 2017. godine, nakon toga smo ga mi uzeli, preradili, odradili smo jedan javni uvid u 2018. godini. Nakon toga nam je bilo naloženo da radimo Stratešku studiju procjene utjecaja na okoliš, potrajalo je skoro godinu dana dok smo je napravili, ponovili smo javni uvid ponovno u prvi mjesec i sada nakon toga javnog uvida evo i za javnost, i za vas da znate, mi smo Plan poslali na suglasnosti. Dobili smo suglasnost županijskog Zavoda za urbanizam kao pozitivan, znači pozitivnu ocjenu naših izmjena i dopuna Prostornog plana i on se trenutno nalazi u Ministarstvu graditeljstva na njihovim ocjenama. Tražili su nas neke dodatne podatke i parametre, to smo im dostavili i uskoro očekujemo i njihov odgovor. Ukoliko on bude pozitivan što očekujem ili neka daju ako triba nešto i mijenjat, i to ćemo napravit, ali generalno očekujem ako Bog da sve da bude u redu kroz neki mjesec dana bit će ovdje pred nama na usvajanju. Znači imat ćemo pozitivne i Ministarstvo, županijski Zavod smo već dobili.
3. Priprema Gradskog vijeća je bila u rukama predstojnice Ureda po preporukama je sve to ovako napravljeno, da je bilo kakvih mogućnosti, nismo mi zaboravili na predstavnika manjine ni na županijske vijećnike, mi bi da je bilo ikakve mogućnosti da im se osigura rad na siguran način mi bi to napravili, evo nažalost nije, nadam se da nam neće zamjerit da ćemo bit u prilici drugi put da ih pozovemo.

**Vijećnik Tonći Bilić** komentira odgovore:

1. Meni je jasno da Grad nema nikakvih problema s tekućom likvidnošću. I ako govorimo o nekim nasljeđima kroz ove prethodne periode koji su prethodili dolasku vama na mjesto prvog čovjeka Grada ostavljeno vam je akomulirano 6.500.000,00 kuna s obzirom na proračune iz prethodnih godina i višak sredstava iz prethodnih godina. Također ostavljen je dug manji za 30.000.000,00 kuna po pitanju kreditnih zaduženja o kojemu kasnije govorit sa 70.000.000,00 na 30.000.000,00 kuna i ostavljen vam je smanjenje, odnosno smanjenje nenaplaćenih kuna. Mislim to samo što se tiče toga, međutim ja sam ovo pitanje prvenstveno postavio ne da kažem što vas je dočekalo nego da vidim i da javnost zna u kojoj fazi je trenutno Proračun Grada Makarske, što se planira i kako se planira premostit ovaj četvrti pa i nakon sve ostale mjesece do kraja godine s obzirom da ste sami kazali da četvrti mjesec je Grad preživio isključivo o plaćenom komunalnom doprinosu, a zna se da je to komunalni doprinos, sredstva čisto namjenska. Prema tome ja samo kažem da ovo Gradsko vijeće kad god je u pitanju razlika između planiranog i realiziranog u proračunu, a te razlike prelaze 5 % planiranog da bi vi kao čelni čovjek trebali dati vijećnicima i da onda raspravljamo i da dogovorimo o samome rebalansu neovisno što se određena realizacija projekata već skoro završena ili što se ostali planiraju krajem ili drugom polovicom ove godine.

**Gradonačelnik Grada Makarske Jure Brkan** odgovara na komentar odgovora:

1. Vi ste predali meni račun 12. 6. 2017. godine, na računu je bilo 480.000,00 kuna, nepodijeljene plaće i dugova ko u priči, godinu dana mi je trebalo da to saniram.

**Vijećnik Tonći Bilić** daje poslovničku primjedbu:

Gospodine predsjedniče Gradskog vijeća, očito je da nesvjesno kršite Poslovnik o radu ovog Gradskog vijeća jer nakon postavljenog vijećničkog pitanja, dobivenog odgovora, vijećnik ima pravo na komentar bez daljnjeg komentiranja komentara.

**Predsjednik Gradskog vijeća Grada Makarske Marko Ožić-Bebek** odgovara na poslovničku primjedbu:

Nije nesvjesno ništa bilo, svjesno je bilo i nije gradonačelnik vijećnik nego je gradonačelnik, a nama je istina iznad svega i ja sam morao svjesno prekršiti Poslovnik da bi istina došla na vidjelo.

**Vijećnik Siniša Srzić** postavlja pitanja:

1. Moje prvo pitanje je zapravo vezano i za naš dnevni red jer paketom mjera pomoći gospodarstvenicima točka 2., 3., 4. i 5. da neki naši sugrađani, odnosno određena privredna djelatnost nisu nimalo zastupljene, a zapravo vrlo su bitne u životu građana grada Makarske, građana našega Primorja i Hrvatske. Preko 70 % turističkih smještajnih kapaciteta u Makarskoj čine privatni, tzv. mali iznajmljivači ili obiteljski iznajmljivači. Tih 70 % su zapravo pokretači svih ekonomskih kretanja na našem području. Moje pitanje je vrlo jednostavno na koji način sada pomoći direktno ili indirektno privatnim iznajmljivačima u vraćanju kredita, školovanju djece, preživljavanje i ostajanje na tržištu za buduća bolja vremena? Je li to kroz smanjenje obveza otpada, članarina, paušala, parkinga ili nečega direktno drugoga, jer sam jako zadovoljan vašim odgovorom. Čestitam na likvidnosti i dobrom proračunu gradonačelniče, ali bez ovih 70 % i više domaćinstava, odnosno privatnih iznajmljivača naša privreda u gradu Makarskoj bila bi vrlo upitna, a druga stvar osim toga znamo da je Valamar, tome sam nešto krenija govorit, dobio i pomoć u prvom kvartalu od 30.000.000,00 kuna šta je sa ovim ljudima, odnosno svima nama jer i ja tu spadam, jer ima ljudi u puno puno težoj situaciji kojima treba pomoći. Zato kroz ove 4 mjere koju ću svakako podržati dati neku primjedbu gospodine gradonačelniče, predsjedniče Gradskog vijeća, gospodo kolege, trebali bi malo razmislit o svima jer ovi ljudi njih 70 % odnosno naših privrednika, oni im direktno utječu na rad svih ugostiteljsko-turističkih objekata.
2. Ovo je treći put, gospodine gradonačelniče, da postavljam pitanje o kamenolomu. Zašto to kažem? Nisam vama postavio jer ste rekli da je zamjenik gradonačelnika da je to njegov resor, šta može potvrdit. Poslao sam mu sliku, znači moramo prvo znat šta je definicija kamenoloma i ovo što se tamo dešava to je kamenolom, ali više puta sam zvao Komunalno redarstvo i poslao sam fotografije zamjeniku gradonačelnika da se ništa nije desilo. Zašto? Ovo je treće pitanje na Gradskom vijeću gdje ste vi rekli pokrenut ćemo, vidjet ćemo i sve. Grad Makarska po Prostornom planu nikom nije izdao dozvolu, tu se s vama slažem i ovo šta se dešava je ekocid, genocid, šta god želite, na naš turizam, a osim toga postoji odluka o radovima koju smo donijeli, za koju nisam glasovao jer sam znao bez obzira na specifičnu situaciju da se neće sprovodit.
3. Moje treće pitanje gospodine gradonačelniče, koje mi nećete sad moći odgovorit, ali dostavit ću papire vašim službama pa ću vas molit ako je moguće u pismenom obliku, a ja ću ga samo pročitat ne bih htio da se netko od kolega vijećnika na bilo koji način uvrijedi ne idem direktno na bilo koga, ali sam dobio, kao što je gospodin Glavičić dobio od građana, odnosno žitelja ili vikendaša iz Kotišine, tako sam i ja dobio jedno pismo, imao sam razgovor s gospodinom Marinom Nemčićem koji me zamolio. Ja ću sad ovako, pitanje ogorčenog sugrađanina Marina Viskovića, ne Nemčića, ispričavam se, po pitanju nemoralnih i zakonom upitnih radnji kod isplate zemlje i namjene prostora po onome kako kome i daj mome stranačkom i kumskom, citiram: „znajući on je isplatio od 300.00,00 kuna dajući prije pada vlasti svojim“, citirao sam gospodina Marina Viskovića, na zamjeni, odnosno prodaji zemlje Gradu Makarskoj u izmjene i dopune plana donijelo je Gradsko vijeće 22. veljače 2016. godine. Ja ću vam dostavit papire pa ću vas molit ako možete meni odgovorit. Ja ću onda se sastat sa građanima koji se smatraju oštećenim i uvrijeđenim, ako je moguće, a vi ste upoznati sa tim. Ako je moguće ja ću vam dostavit pismo. Radi se naime o prenamjeni prostora i plaćanju određene kvadrature zemlje na Cvitački. Ja ću vam to dostavit tako da je puno lakše da ne zamaramo Gradsko vijeće, a molio bih da i svi vijećnici dobiju odgovor. Vi ste gradonačelnik i morate se brinuti za sve građane Grada Makarske, ovo još nije realizirano pa bih stoga molio da vi ispravite ako postoje nepravde da ih ispravite. Eto toliko, a što se tiče povijesti drobilice tamo rade još i dan danas.

**Gradonačelnik Grada Makarske Jure Brkan** odgovara na postavljena pitanja:

1. Evo ja idem o paketu mjera i konkretno kako se on odnosi na privatne iznajmljivače. Kao što znate Grad Makarska u biti današnjom sjednicom bi trebao donijeti paket mjera koji pomažu gospodarstvenicima, a što se tiče privatnih iznajmljivača u ovom paketu oni direktno nisu uključeni. Ja kao višegodišnji turistički radnik uvijek sam napominjao izuzetno cijenim privatne iznajmljivače. Upravo ste ponovili neke stvari koje sam ja govorio i kad su me napadali nama ne triba to, šta to radimo, tko će te krevete napunit, ja sam govorio to su kreveti koji školuju našu djecu, koji su dali Makarskoj kvalitetu života iznad standarda Republike Hrvatske, a i šire. Znači upravo zbog tih privatnih iznajmljivača i privatnih kreveta naš grad je bogat grad. Sada oni jesu u problemu, to je istina i mi ćemo im pokušat pomoć koliko možemo. Mi sada trenutno kao Grad Makarska u ovome paketu nismo radili, donosimo mjere za 3., 4. i 5. mjesec, konkretne pomoći, a ovisno o sezoni i o realizaciji sezone gledat ćemo da pomognemo i njima. Međutim moramo vidit šta im je država napravila. Država ih je već oslobodila što se tiče i plaćanja boravišne pristojbe u iznosu od 55 %, također odgodila i naplatu paušalnog poreza. Znači konkretno Grad Makarska mi smo ovdje prošle godine donosili visinu paušalnog poreza, znači mi ga ne možemo donijeti ili ukinuti ili staviti, ali ono što smo mi napravili još prošle godine donijeli smo najnižu zakonsku propisanu razinu paušalnog poreza. Ako budemo u mogućnosti nešto tu po tome napravit, napravit ćemo opet. Privatni iznajmljivači, budimo realni, ova sezona će bit teška svima, njima pogotovo, pogotovo onim iznajmljivačima koji su u kreditima, to će stvarno nešto biti svakome, ja ih razumim. Međutim pod primarno to treba riješit privatnim aranžmanima što se tiče banaka, koliko znam banke su najavile već moratorije i nisam baš siguran koliko to naši građani iznajmljivači koriste, ali najavili jesu. Vlada je omogućila, Ministarstvo turizma konkretno, mi isto tako vidit ćemo, mi ne možemo pojeftinit cijenu odvoza otpada ako taj otpad nas košta isto, šta ja mogu dovest Komunalac u nerentabilnu poziciju, to je ludost. A hoćemo li moći pomoći na drugi način oslobađanjem komunalne naknade ili nečeg drugog o tome ćemo ovdje svi mi zajednički raspravit, ali dajte da vidimo kako će teći sezona i koje će bit mjere u biti potrebne i šta ćemo moći od svega toga napravit.
2. Vraćamo se na kamenolome, vraćamo se u biti na dvi drobilice na ulazu u grad. Ma gledajte meni je najsmješnije šta meni se čini da ovim Gradskim vijećem i ovim vijećnicima upravlja opskurna Facebook stranica i oni se promatraju tako, ponaša, ja znam, razumin gospodina Glavičića, ali ne znam ni ja ostale koji znaju šta će unaprijed bit na toj stranici. Evo ja shvaćam, ali gospodine Srziću, vi ste malo stariji od toga. Meni je žao, ja sam shvatio ono je nered, ono treba maknit, ono ne smi bit u Makarskoj, ja sam to shvatio i mi ćemo to sankcionirat i toga na ulazu u grad više neće bit. Kao što ste rekli Grad Makarska nije ničim sudjelova ni u davanju ni u dozvoljavanju toga.
3. A ovo što pitate za ove građane, dostavite, ne znam o čemu se ovako napamet radi. Rekli ste dosta onako u šiframa tako da ne mogu odgonetnuti, ali dajte napismeno mi ćemo napismeno i odgovorit.

**Vijećnik Siniša Srzić** komentira odgovore:

1. Prvo pitanje sam prilično zadovoljan vašim odgovorom, ali morate isto znati da se u turističkoj sezoni otpad plaća po krevetu, znači ako nema gostiju nema ni otpada, znači nema troškova šta se tiče odvoza komunalnog otpada. Mislim to je jedna, ali ima niz mjera s kojima se može pomoći. To su ljudi, to su živa bića, to su građani, od njih živimo.
2. Gradonačelniče, tri puta sam postavio isto pitanje i revoltiran sam odgovorom jer da pogledate slike koje sam poslao zamjeniku gradonačelnika gospodinu Nemčiću, da vidite na Zelenci koliko se ljudi žali na to, da vidite prirodu nakon malo juga šta dođe ili nekoga vjetra koji donosi prema gradu onda bi znali. Vi živite u zgradi i od vas je daleko. Ti ljudi negoduju. Pođite gori popit piće pa ćete vidit kako će vas ljudi u tom vremenu zasut pitanjima, intervencijama. Mene zaspu isključivo šta sam vijećnik, možda ne što sam građanin i što negodujem, 3-4 puta sam proša tu vozilom i vidio sam. Eto o tome se radi.
3. A za treće pitanje ću vam svakako dostaviti.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika sa 19. sjednice Gradskog vijeća Grada Makarske održane 6. ožujka 2020. godine
2. Prijedlog odluke o korištenju dijela naplaćenih sredstava komunalne naknade i komunalnog doprinosa u 2020. godini i za druge namjene
3. Prijedlog odluke o djelomičnom oslobađanju od plaćanja poreza na korištenje javnih površina na području Grada Makarske
4. Prijedlog odluke o djelomičnom oslobađanju od plaćanja komunalne naknade
5. Prijedlog odluke o oslobađanju od plaćanja zakupnine/naknade za poslovne prostore u vlasništvu Grada Makarske
6. Prijedlog zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2018./2019. i Godišnje financijsko izvješće za 2019. godinu Dječjeg vrtića „Biokovsko zvonce“
7. Prijedlog zaključka o davanju suglasnosti na prijedlog I. Izmjena Statuta Gradske galerije Antuna Gojaka
8. Prijedlog zaključka o davanju suglasnosti na Izvješće o radu i Godišnje financijsko izvješće Gradske galerije Antuna Gojaka za 2019. godinu
9. Prijedlog zaključka o davanju suglasnosti na prijedlog I. Izmjena Statuta Gradske knjižnice Makarska
10. Prijedlog zaključka o davanju suglasnosti na Godišnje izvješće o radu i Godišnje financijsko izvješće Gradske knjižnice Makarska za 2019. godinu
11. Prijedlog zaključka o davanju suglasnosti na godišnje Izvješće Gradskog muzeja Makarska za 2019. godinu
12. Prijedlog zaključka o davanju suglasnosti na Izvješće o radu Javne ustanove Gradski sportski centar Makarska za 2019. godinu i Godišnje financijsko izvješće Javne ustanove Gradski sportski centar Makarska za 2019. godinu
13. Prijedlog zaključka o davanju suglasnosti na Izvješće o radu Javne ustanove Makarska razvojna agencija – MARA za 2019. godinu.

**Predsjednik Gradskog vijeća Grada Makarske Marko Ožić-Bebek** je otvorio raspravu.

**Gradonačelnik Grada Makarske Jure Brkan** predlaže nadopunu dnevnog reda. **Predstojnica Ureda gradonačelnika Lara Rakušić Ivanković** u ime predlagatelja predlaže nadopunu dnevnog reda točkom 14. koja glasi:

1. Rješenje o razrješenju i imenovanju člana/ice Odbora za promet

**Vijećnik Sretan Glavičić** je u ime Kluba vijećnika SDP-HNS-HSU iskazao zadovoljstvo što se sjednica unatoč mjerama uvedenim zbog epidemije COVID 19 održava, nakon njihovih sugestija, ipak u relativno normalnim uvjetima, a ne kao što je bilo predviđeno putem glasovanja elektronskom poštom bez mogućnosti raspravljanja i održavanja aktualnog sata. Kazao je kako Klub vijećnika nije zadovoljan što u proteklom razdoblju nije održano Međustranačko vijeće koje su predlagali, ali će ipak glasati za ovako predloženi dnevni red.

S obzirom da više nije bilo prijavljenih za raspravu**predsjednik Gradskog vijeća Grada Makarske Marko Ožić-Bebek** je dnevni red zajedno s nadopunom, točkom 14., stavio na glasovanje.

*Ovako predloženi dnevni čiji je sastavni dio i predložena nadopuna je usvojen jednoglasno s 15 (petnaest) glasova ZA.*

1. **Prijedlog zapisnika s 19. sjednice Gradskog vijeća Grada Makarske održane 6. ožujka 2020.godine**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 19. sjednice Gradskog vijeća Grada Makarske održane 6. ožujka 2020. godine stavio na glasovanje.

*Zapisnik s 19. sjednice Gradskog vijeća Grada Makarske održane 6. ožujka 2020. godine je jednoglasno usvojen s 15 (petnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 15 od 17 vijećnika kao i da je nastavak održavanja sjednice pravovaljan.

1. **Prijedlog** **odluke o korištenju dijela naplaćenih sredstava komunalne naknade i komunalnog doprinosa u 2020. godini i za druge namjene**

Uvodno obrazloženje Prijedloga odluke o korištenju dijela naplaćenih sredstava komunalne naknade i komunalnog doprinosa u 2020. godini i za druge namjeneje dao **pročelnik Upravnog odjela za komunalne djelatnosti Matko Lovreta.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog odluke o korištenju dijela naplaćenih sredstava komunalne naknade i komunalnog doprinosa u 2020. godini i za druge namjene stavio na glasovanje.

*Odluka o korištenju dijela naplaćenih sredstava komunalne naknade i komunalnog doprinosa u 2020. godini i za druge namjene je usvojena jednoglasno s 14 (četrnaest) glasova ZA.*

1. **Prijedlog odluke o djelomičnom oslobađanju od plaćanja poreza na korištenje**

**javnih površina na području Grada Makarske**

Uvodno obrazloženje Prijedloga odluke o djelomičnom oslobađanju od plaćanja poreza na korištenje javnih površina na području Grada Makarske je dao **pročelnik Upravnog odjela za komunalne djelatnosti Matko Lovreta.**

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić** i predložio sljedeće amandmane:

 **AMANDMAN 1:**

U članku 2. iza riječi **„svibanj“** dodaju se riječi **„lipanj, srpanj i kolovoz“,**

u istom članku 2. riječ **„25 %“** zamjenjuje se riječju **„50 %“.**

 **AMANDMAN 2:**

U članku 3. iza riječi **„svibanj“** dodaju se riječi **„lipanj, srpanj i kolovoz“,**

u istom članku 3. riječ **„25 %“** zamjenjuje se riječju **„50 %“.**

U ime Kluba vijećnika HDZ-a u raspravi je sudjelovao **vijećnik Miro Mucić.**

**Vijećnik Siniša Srzić** je sudjelovao u raspravi i predložio da se Prijedlog odluke u određenim dijelovima nadopuni i izmjeni.

U pojedinačnoj raspravi je sudjelovala i **vijećnica Katarina Vidak Čudina.**

**Vijećnik Sretan Glavičić** je sudjelovao u pojedinačnoj raspravi.

**Predsjednik Gradskog vijeća Marko Ožić-Bebek** je zaključio raspravu i pozvao gradonačelnika kao predlagatelja da se očituje prihvaća li predložene amandmane.

U ime predlagatelja **gradonačelnik Grada Makarske Jure Brkan** ne prihvaća amandmane uz pojašnjenje kako smatra da su amandmani Kluba vijećnika SDP-HNS-HSU dobri, ali se za sada još uvijek ne mogu prihvatiti dok se ne pokaže tijekom vremena stvarno stanje vezano za posljedice uzrokovane epidemijom COVID-19, ali je kazao da je vrlo vjerojatno kako će se već na sljedećoj sjednici Gradskog vijeća kada bude bolje poznato stvarno financijsko stanje, ići za izmjenama ove odluke upravo u kontekstu predloženih amandmana.

**Pročelnik Upravnog odjela za komunalne djelatnosti Matko Lovreta** je odgovorio kako se predložene izmjene i dopune prijedloga ove odluke kako je predložio vijećnik Siniša Srzić ne mogu sada usvojiti jer bi se time išlo šire od Odluke stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja obustavljen rad. **Vijećnik Siniša Srzić** je dao komentar na odgovor.

**Predsjednik Gradskog vijeća Marko Ožić-Bebek** je stavio na glasovanje objedinjeni amandman 1 i 2 Kluba vijećnika SDP-HNS-HSU nakon što se predlagatelj **vijećnik Sretan Glavičić** složio da se o istom glasuje kao o jedinstvenom amandmanu.

*Sa 6 (šest) glasova ZA predloženi amandman nije usvojen.*

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o djelomičnom oslobađanju od plaćanja poreza na korištenje javnih površina na području Grada Makarske stavio na glasovanje.

*Odluka o djelomičnom oslobađanju od plaćanja poreza na korištenje javnih površina na području Grada Makarske je usvojena jednoglasno s 15 (petnaest) glasova ZA**.*

1. **Prijedlog odluke o djelomičnom oslobađanju od plaćanja komunalne naknade**

Uvodno obrazloženje Prijedloga odluke o djelomičnom oslobađanju od plaćanja komunalne naknadeje dao **pročelnik Upravnog odjela za komunalne djelatnosti Matko Lovreta.**

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić** i predložio sljedeće amandmane:

 **AMANDMAN 1:**

 Iza članka 4. dodaje se novi članak 5. koji glasi:

„ Svi građani i obveznici komunalne naknade djelomično se oslobađaju obveze plaćanja komunalne naknade za prvih šest mjeseci 2020. godine.

Obveznici komunalne naknade iz prethodnog stavka djelomično se oslobađaju obveze plaćanja komunalne naknade bez podnošenja zahtjeva, po službenoj dužnosti.

Ako je iznos komunalne naknade za period iz stavka 1. već podmiren, neće se vršiti povrat sredstava već će se pretplaćenom komunalnom naknadom podmiriti sljedeća vremenska obveza do visine pretplaćenog iznosa.“

 **AMANDMAN 2:**

Dosadašnji članak 5. postaje članak 6., a dosadašnji članak 6. postaje članak 7.

 **Vijećnik Siniša Srzić** je sudjelovao u pojedinačnoj raspravi.

U ime predlagatelja **gradonačelnik Grada Makarske Jure Brkan** smatra kako je prijedlog dobar, ali da trebaju pričekati sljedeću sjednicu Gradskog vijeća kako bi u potpunosti snimili situaciju i za sada ne može prihvatiti predložene amandmane.

**Predsjednik Gradskog vijeća Marko Ožić-Bebek** je stavio na glasovanje objedinjeni amandman 1 i 2 Kluba vijećnika SDP-HNS-HSU nakon što se predlagatelj **vijećnik Sretan Glavičić** složio da se o istom glasuje kao o jedinstvenom amandmanu.

*Sa 7 (sedam) glasova ZA predloženi amandman nije usvojen.*

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o djelomičnom oslobađanju od plaćanja komunalne naknade stavio na glasovanje.

*Odluka o djelomičnom oslobađanju od plaćanja komunalne naknade je usvojena jednoglasno s 15 (petnaest) glasova ZA.*

1. **Prijedlog odluke o oslobađanju od plaćanja zakupnine/naknade za poslovne prostore u vlasništvu Grada Makarske**

Uvodno obrazloženje Prijedloga odluke o oslobađanju od plaćanja zakupnine/naknade za poslovne prostore u vlasništvu Grada Makarske je dao **pročelnik Upravnog odjela za komunalne djelatnosti Matko Lovreta.**

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić** i predložio sljedeće amandmane:

 **AMANDMAN 1:**

U članku 2. iza riječi **„svibanj“** dodaju se riječi **„lipanj, srpanj i kolovoz“.**

 **AMANDMAN 2:**

U članku 3. iza riječi **„svibanj“** dodaju se riječi **„lipanj, srpanj i kolovoz“.**

U ime predlagatelja **gradonačelnik Grada Makarske Jure Brkan odgovara** kako će ovisno o situaciji donijeti još jedan paket mjera i za sada ne može prihvatiti predložene amandmane.

**Predsjednik Gradskog vijeća Marko Ožić-Bebek** je stavio na glasovanje objedinjeni amandman 1 i 2 Kluba vijećnika SDP-HNS-HSU nakon što se predlagatelj **vijećnik Sretan Glavičić** složio da se o istom glasuje kao o jedinstvenom amandmanu.

*Sa 6 (šest) glasova ZA predloženi amandman nije usvojen.*

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o oslobađanju od plaćanja zakupnine/naknade za poslovne prostore u vlasništvu Grada Makarske stavio na glasovanje.

*Odluka o oslobađanju od plaćanja zakupnine/naknade za poslovne prostore u vlasništvu Grada Makarske je usvojena jednoglasno s 15 (petnaest) glasova ZA.*

1. **Prijedlog** **zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2018./2019. i Godišnje financijsko izvješće za 2019. godinu Dječjeg vrtića „Biokovsko zvonce“**

Uvodno obrazloženje Prijedloga zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2018./2019. i Godišnje financijsko izvješće za 2019. godinu Dječjeg vrtića „Biokovsko zvonce“ je dala **ravnateljica Dječjeg vrtića „Biokovsko zvonce“ Anela Židić.**

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić.** Na izlaganje vijećnika su odgovore dali **ravnateljica Dječjeg vrtića „Biokovsko zvonce“, Anela Židić** i **gradonačelnik Grada Makarske Jure Brkan.**

U ime Kluba vijećnika HDZ-a u raspravi je sudjelovao **predsjednik Gradskog vijeća Grada Makarske Marko Ožić-Bebek.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2018./2019. i Godišnje financijsko izvješće za 2019. godinu Dječjeg vrtića „Biokovsko zvonce“ stavio na glasovanje.

*Zaključak o davanju suglasnosti na Godišnje izvješće o radu Dječjeg vrtića „Biokovsko zvonce“ Makarska za pedagošku godinu 2018./2019. i Godišnje financijsko izvješće za 2019. godinu Dječjeg vrtića „Biokovsko zvonce“ je usvojen jednoglasno s 14 (četrnaest) glasova ZA.*

1. **Prijedlog** **zaključka o davanju suglasnosti na prijedlog I. Izmjena Statuta Gradske galerije Antuna Gojaka**

Uvodno obrazloženje Prijedloga zaključka o davanju suglasnosti na prijedlog I. Izmjena Statuta Gradske galerije Antuna Gojaka je dao **ravnatelj Gradske Galerije Antun Gojak Josip Karamatić.**

S obzirom na to da za raspravu nije bilo prijavljenih vijećnika potpredsjednik Gradskog vijeća Grada Makarske je Prijedlog zaključka o davanju suglasnosti na prijedlog I. Izmjena Statuta Gradske galerije Antuna Gojaka stavio na glasovanje.

*Zaključak o davanju suglasnosti na prijedlog I. Izmjena Statuta Gradske galerije Antuna Gojaka je usvojen jednoglasno s 13 (trinaest) glasova ZA.*

1. **Prijedlog zaključka o davanju suglasnosti na** **Izvješće o radu i Godišnje financijsko izvješće Gradske galerije Antuna Gojaka za 2019. godinu**

Uvodno obrazloženje Prijedloga zaključka o davanju suglasnosti na Izvješće o radu i Godišnje financijsko izvješće Gradske galerije Antuna Gojaka za 2019. godinu je dao **ravnatelj Gradske Galerije Antuna Gojaka Josip Karamatić.**

U ime Kluba vijećnika SDP-HNS-HSU u raspravi je sudjelovala **vijećnica Jagoda Martić.**

S obzirom na to da za raspravu više nije bilo prijavljenih vijećnika potpredsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu i Godišnje financijsko izvješće Gradske galerije Antuna Gojaka za 2019. godinu stavio na glasovanje.

*Zaključak o davanju suglasnosti na Izvješće o radu i Godišnje financijsko izvješće Gradske galerije Antuna Gojaka za 2019. godinu je usvojen jednoglasno s 12 (dvanaest) glasova ZA.*

1. **Prijedlog** **zaključka o davanju suglasnosti na prijedlog I. Izmjena statuta Gradske knjižnice Makarska**

Uvodno obrazloženje Prijedloga zaključka o davanju suglasnosti na prijedlog I. Izmjena statuta Gradske knjižnice Makarska je dala**ravnateljica Gradske knjižnice Makarska Ana Duvnjak.**

S obzirom na to da za raspravu nije bilo prijavljenih vijećnika potpredsjednik Gradskog vijeća Grada Makarske je Prijedlog zaključka o davanju suglasnosti na prijedlog I. Izmjena statuta Gradske knjižnice Makarska stavio na glasovanje.

*Zaključak o davanju suglasnosti na prijedlog I. Izmjena statuta Gradske knjižnice Makarska je usvojen jednoglasno s 11 (jedanaest) glasova ZA.*

1. **Prijedlog zaključka o davanju suglasnosti na Godišnje izvješće o radu i Godišnje financijsko izvješće Gradske knjižnice Makarska za 2019. godinu**

Uvodno obrazloženje Prijedloga zaključka o davanju suglasnosti na Godišnje izvješće o radu i Godišnje financijsko izvješće Gradske knjižnice Makarska za 2019. godinu je dala **ravnateljica Gradske knjižnice Makarska Ana Duvnjak.**

U ime Kluba vijećnika SDP-HNS-HSU u raspravi je sudjelovao **vijećnik Milan Grbavac.**

U pojedinačnoj raspravi je sudjelovao **vijećnik Sretan Glavičić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Godišnje izvješće o radu i Godišnje financijsko izvješće Gradske knjižnice Makarska za 2019. godinu stavio na glasovanje.

*Zaključak o davanju suglasnosti na Godišnje izvješće o radu i Godišnje financijsko izvješće Gradske knjižnice Makarska za 2019. godinu je usvojen jednoglasno sa 11 (jedanaest) glasova ZA.*

1. **Prijedlog zaključka o davanju suglasnosti na Godišnje izvješće Gradskog muzeja Makarska za 2019. godinu**

Uvodno obrazloženje Prijedloga zaključka o davanju suglasnosti na godišnje Izvješće Gradskog muzeja Makarska za 2019. godinu je dao **ravnatelj Gradskog muzeja Makarska Marinko Tomasović.**

U ime Kluba vijećnika SDP-HNS-HSU u raspravi je sudjelovala **vijećnica Jagoda Martić.**

**Vijećnica Hloverka Novak Srzić** je sudjelovala u pojedinačnoj raspravi.

Na izlaganja iz rasprave je odgovorio **ravnatelj Gradskog muzeja Makarska Marinko Tomasović.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na godišnje Izvješće Gradskog muzeja Makarska za 2019. godinu stavio na glasovanje.

*Zaključak o davanju suglasnosti na godišnje Izvješće Gradskog muzeja Makarska za 2019. godinu* *je usvojen jednoglasno sa 13 (trinaest) glasova ZA.*

1. **Prijedlog zaključka o davanju suglasnosti na Izvješće o radu Javne ustanove Gradski sportski centar Makarska za 2019. godinu i Godišnje financijsko izvješće Javne ustanove Gradski sportski centar Makarska za 2019. godinu**

Uvodno obrazloženje Prijedloga zaključka o davanju suglasnosti na Izvješće o radu Javne ustanove Gradski sportski centar Makarska za 2019. godinu i Godišnje financijsko izvješće Javne ustanove Gradski sportski centar Makarska za 2019. godinu je dao **ravnatelj Javne ustanove Gradski sportski centar Makarska Joško Kosović.**

U ime Kluba vijećnika SDP-HNS-HSU u raspravi je sudjelovao **vijećnik Tonći Bilić.**

U ime Kluba vijećnika HDZ-a u raspravi je sudjelovao **vijećnik Miro Mucić.** Na izneseno izlaganje vijećnika Mira Mucića je **vijećnik Tonći Bilić** zatražio ispravak netočnog navoda.

**Vijećnik Marko Raos** je sudjelovao u pojedinačnoj raspravi.

U pojedinačnoj raspravi je sudjelovala **vijećnica Katarina Vidak Čudina.**

**Vijećnik Miro Mucić** je sudjelovao u pojedinačnoj raspravi.

U pojedinačnoj raspravi je sudjelovao i **vijećnik Sretan Glavičić.**

**Predsjednik Gradskog vijeća Grada Makarske Marko Ožić-Bebek** je sudjelovao u pojedinačnoj raspravi.

Na izlaganja iz rasprave je odgovorio **ravnatelj Javne ustanove Gradski sportski centar Makarska Joško Kosović.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Javne ustanove Gradski sportski centar Makarska za 2019. godinu i Godišnje financijsko izvješće Javne ustanove Gradski sportski centar Makarska za 2019. godinu stavio na glasovanje.

*Zaključak o davanju suglasnosti na Izvješće o radu Javne ustanove Gradski sportski centar Makarska za 2019. godinu i Godišnje financijsko izvješće Javne ustanove Gradski sportski centar Makarska za 2019. godinu je usvojen jednoglasno s 14 (četrnaest) glasova ZA.*

1. **Prijedlog** **zaključka o davanju suglasnosti na Izvješće o radu Javne ustanove Makarska razvojna agencija – MARA za 2019. godinu**

Uvodno obrazloženje Prijedloga zaključka o davanju suglasnosti na Izvješće o radu Javne ustanove Makarska razvojna agencija – MARA za 2019. godinu je dala **ravnateljica** **Javne ustanove Makarska razvojna agencija – MARA** **Lidija Vukadin Vranješ.**

U ime Kluba vijećnika SDP-HNS-HSU u raspravi je sudjelovao **vijećnik Sretan Glavičić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na Izvješće o radu Javne ustanove Makarska razvojna agencija – MARA za 2019. godinu stavio na glasovanje.

*Zaključak o davanju suglasnosti na Izvješće o radu Javne ustanove Makarska razvojna agencija – MARA za 2019. godinu je usvojen jednoglasno sa 14 (četrnaest) glasova ZA.*

1. **Rješenje o razrješenju i imenovanju člana/ice Odbora za promet**

Uvodno obrazloženje Rješenja o razrješenju člana Odbora za promet Nevena Vranješa i imenovanja za članicu Odbora za promet Petre Šantrić je dala **predstojnica Ureda gradonačelnika Lara Rakušić Ivanković.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Rješenje o razrješenju člana Odbora za promet Nevena Vranješa i imenovanja za članicu Odbora za promet Petre Šantrić stavio na glasovanje.

*Rješenje o razrješenju člana Odbora za promet Nevena Vranješa i imenovanja za članicu Odbora za promet Petre Šantrić je usvojeno jednoglasno s 14 (četrnaest) glasova ZA.*

Sjednica je završila u 14.10 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.